SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 146

**2020. gada 17. novembrī plkst. 10.00**

Rīgā, Jēkaba ielā 16, komisijas sēžu zālē

attālināti videokonferences formātā

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

**Atis Zakatistovs**

**Normunds Žunna**

*uzaicinātie par 1. jautājumu****:***

* Ministru prezidenta parlamentārā sekretāre **Evika Siliņa**;
* Veselības ministrijas Sabiedriskās veselības departamenta direktore **Santa Līviņa**;
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis**;
* Ekonomikas ministrijas iekšējā tirgus departamenta direktore **Inga Apsīte**;

*uzaicinātie par 2., 3. un 4. jautājumu****:***

* Tieslietu ministrijas valsts sekretāra vietniece tiesu jautājumos **Inita Ilgaža**;
* Tieslietu ministrijas Nozaru politikas departamenta Politikas izstrādes un reliģijas lietu nodaļas vadītāja **Jevgēnija Kučāne**;
* Aizsardzības ministrijas valsts sekretārs **Jānis Garisons**;
* Aizsardzības ministrijas Krīzes vadības departamenta direktors **Vitālijs Rakstiņš**;
* Iekšlietu ministrijas valsts sekretāra vietnieks **Jānis Bekmanis;**
* Iekšlietu ministrijas Nozaru politikas departamenta vecākā referente **Irina Porošina**;
* Valsts zemes dienesta ģenerāldirektora vietnieks kadastra jautājumos **Oskars Gabrusenoks**;
* Valsts policijas Galvenās kārtības policijas pārvaldes Koordinācijas un kontroles pārvaldes Operatīvās vadības biroja priekšnieka p.i. **Māris Pilickis**;
* Ekonomikas ministrijas valsts sekretāra p.i. **Zaiga Liepiņa**;
* Nacionālās drošības komisijas pārstāvis;

**Saeimas Juridiskā biroja vecākā juridiskā padomniece Līvija Millere;**

**Aizsardzības, iekšlietu un korupcijas novēršanas komisijas (turpmāk – AIKNK) darbinieki: vecākā konsultante Ieva Barvika, konsultanti Inese Silabriede un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

*Izskatāmie dokumenti:*

*1. Ministru kabineta 14.11.2020. vēstule Nr. 90/TA-2201 (2020), (Saeimas reģistrs Nr.2/2895-13/20);*

*2. Tieslietu ministrijas 04.11.2020. vēstule Nr. 1-11/3581;*

*3. Valsts prezidenta kancelejas 16.11.2020. vēstule Nr. 2046;*

*4. Saeimas Nacionālās drošības komisijas 04.11.2020. vēstule.*

Darba kārtība:

**1. Ministru kabineta 2020. gada 13. novembra rīkojums Nr. 665 “Grozījums Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.**

**2. Grozījumi Nacionālās drošības likumā (692/Lp13) 3. lasījums.**

**3. Grozījumi likumā “Par ārkārtējo situāciju un izņēmuma stāvokli” (690/Lp13) 3.lasījums.**

**3. Grozījumi Mobilizācijas likumā (691/Lp13) 3. lasījums.**

**4. Dažādi.**

**J.Rancāns** atklāj sēdi, konstatē sēdes dalībniekus un iepazīstina ar izskatāmo darba kārtību. Aicina izskatīt 1. jautājumu.

**1. Ministru kabineta 2020. gada 13. novembra rīkojums Nr. 665 “Grozījums Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.**

**J.Rancāns** informē par izskatāmo Ministru kabineta (turpmāk – MK) rīkojumu; dod vārdu uzaicinātajām amatpersonām. Informē, ka šobrīd paralēli notiek arī Saeimas Budžeta un finanšu (nodokļu) komisijas sēdē, kurā piedalās arī uz mūsu komisijas sēdi uzaicinātie. Lūdz komentāru par pieņemamā lēmuma ietekmi uz ekonomiku un citiem problēmjautājumiem.

**I.Apsīte** Ekonomikas ministrijas vārdā komentē MK rīkojuma ietekmi uz tirdzniecības centru un mazāku veikalu darbību; komentē sadarbību ar komersantiem un epidemiologiem.

**S.Līviņa** Veselības ministrijas (turpmāk – VM) vārdā komentē nepieciešamību pieņemt konkrēto MK rīkojumu, atsaucas uz kumulatīvā rādītāja palielināšanos. Ir nepieciešams maksimāli samazināt cilvēku kontaktus, īpaši tirdzniecības centros brīvdienās. Aicina komisiju atbalstīt MK rīkojuma virzību.

**M.Baltmanis** un **K.Druvaskalns** savas kompetences ietvaros komentē MK rīkojumu, aicina komisiju atbalstīt tā virzību.

**J.Rancāns** aicina deputātus uzdot jautājumus.

**R.Bergmanis** un **I.Klementjevs** uzdod precizējošus jautājumus, izsaka papildus ieteikumus jautājuma risināšanai. VM pārstāvji komentē deputātu iezīmētās problēmas.

**L.Millere** Juridiskā biroja vārdā informē, ka nav iebildumu pret lēmuma tekstu, tas ir standarta teksts.

**J.Rancāns** aicina deputātus balsot par sagatavoto Saeimas lēmuma projektu.

*Balsojums par atbalstu MK rīkojumam: par – 7 (J.Rancāns, A.Blumbergs, E.Šnore, A.Latkovskis, V.A.Tērauda, A.Zakatistovs, N.Žunna); pret – 0; atturas – 2 (R.Bergmanis, I.Klementjevs)*

**LĒMUMS:**

- atbalstītMinistru kabineta 2020. gada 13. novembra rīkojumu Nr. 665 “Grozījums Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” un, pamatojoties uz Saeimas kārtības ruļļa 38. panta pirmo daļu, lūgt Saeimas Prezidiju sasaukt Saeimas ārkārtas sēdi jautājuma izskatīšanai.

**2. Grozījumi Nacionālās drošības likumā (692/Lp13) 3. lasījums.**

**J.Rancāns** informē, ka šim likumprojektam ir saņemti 7 priekšlikumi. Aicina tos izskatīt.

**Nr. 1** – Saeimas Juridiskā biroja priekšlikums – papildināt likumprojektu ar jaunu 1. pantu, kurā ietverta likuma 10. panta pirmās daļas papildināšana ar 1.punktu piedāvātajā redakcijā.

**L.Millere** izskaidro priekšlikumā izteikto pienākumu MK. Atzīmē šī priekšlikuma saistību ar priekšlikumu Nr. 7 – likuma 37. panta precizējumu.

**J.Rancāns** dod vārdu Aizsardzības ministrijas (turpmāk – AM) pārstāvjiem.

**J.Garisons** informē, ka ministrijai man iebildumu.

Deputātiem nav iebildumu.

**Komisija nolemj atbalstīt priekšlikumu Nr.1.**

**Nr. 2** – tieslietu ministra J.Bordāna priekšlikums – papildināt likumu ar 14.1 pantu piedāvātajā redakcijā – iespējamā Tieslietu ministrijas (turpmāk – TM) kompetence Nacionālās drošības padomes (turpmāk – NDP) ietvaros.

**Nr. 3** – tieslietu ministra J.Bordāna priekšlikums – papildināt likuma 14. panta pirmo daļu ar 10.punktu par tieslietu ministra amata iekļaušana NDP locekļu sastāvā.

*Abi priekšlikumi ir savstarpēji saistīti, tie tiek izdiskutēti kopā.*

**J.Rancāns** dod vārdu TM pārstāvjiem.

**I.Ilgaža** izskaidro priekšlikumus par NDP subjektu papildināšanu ar tieslietu ministru un TM kompetences noteikšanu. Uzsver tiesiskuma politikas efektivitātes nodrošināšanas nozīmību, kas ir arī nacionālās drošības garants. Atzīmē arī Satversmes aizsardzības biroja pārraudzību.

**J.Rancāns** nolasa komisijai Valsts prezidenta kancelejas viedokli šajā jautājumā. Valsts prezidents uzskata, ka šis jautājums, uzaicinot tieslietu ministru, ir jāapspriež nākamajā NDP sēdē.

**J.Rancāns** dod vārdu L.Millerei.

**L.Millere** atzīmē, ka šis ir tikai politiskās izšķiršanās jautājums.

*Notiek diskusija par abiem priekšlikumiem.*

**R.Bergmanis** uzsver jautājuma sensitīvo raksturu, iesaka detaļas apspriest slēgtā sēdē. Vēlas dzirdēt NDP un Saeimas Nacionālās drošības komisijas (turpmāk – NDK) argumentus. Viedokļus izsaka arī **J.Rancāns** un **I.Ilgaža**. **A.Zakatistovs** un **A.Latkovskis** atzīmē, ka šis ir konceptuāls jautājums, par kuru bez kompetentām diskusijām komisija uz 3. lasījumu steidzami nevar izlemt, vismaz ne līdz NDP atzinuma saņemšanai. **V.A.Tērauda** uzskata, ka šis ir konceptuāls jautājums, kura izlemšana nav jāsasteidz; tas ir jāizvērtē plašākā kopsakarā, ņemot vērā visus aspektus par iespējamu NDP subjektu paplašināšanu. Aicina šodien jautājumu komisijā neizlemt.

Tiek apspriesta tālākā likumprojekta izskatīšanas procedūra. J.Rancāns vēlas uzklausīt AM viedokli par likumprojekta steidzamību.

**J.Garisons** atzīmē, ka nav steidzamības, bet iesaka šajā sēdē iziet cauri saņemtajiem priekšlikumiem.

**V.A.Tērauda** un **A.Latkovskis** iesaka veidus, kā turpināt iesākto priekšlikumu izskatīšanu.

**V.A.Tērauda** ierosina šobrīd jautājumu par NDP paplašināšanu šajā diskusijā neturpināt, bet lielo diskusiju organizēt vēlāk.

**A.Latkovskis** uzsver, ka savus priekšlikumus var atsaukt tikai pats iesniedzējs – tieslietu ministrs. Piedāvā kompromisa variantu: rakstīt vēstuli Valsts prezidenta kancelejai un noskaidrot NDP viedokli, kas būtu pamats komisijas lēmuma pieņemšanai.

**J.Rancāns** aicina turpināt diskusiju par pārējiem priekšlikumiem. Ierosina komisijai balsot par V.A.Tēraudas un A.Latkovska priekšlikumiem par jautājuma izskatīšanas procedūru.

*Balsojums par atbalstu V.A.Tēraudas priekšlikumam: par – 7 (A.Blumbergs, E.Šnore, R.Bergmanis, I.Klementjevs, A.Latkovskis, V.A.Tērauda, A.Zakatistovs); pret – 0; atturas – 2 (J.Rancāns, N.Žunna).*

*A.Latkovskis savu priekšlikumu atsauc un nobalso par atbalstu V.A.Tēraudas priekšlikumam.*

Turpinās diskusija par variantiem, kā turpināt darbu pie likumprojekta. Deputāti uzskata, ka TM ierosinātā jautājuma apspriešana ir jāturpina citā sēdē, bet šoreiz vislabākais risinājums būtu, ja ministrs savu priekšlikumu atsauktu (līdz balsojumam Saeimas sēdē). Viedokļus izsaka N.Žunna, I.Klementjevs, J.Rancāns, V.A.Tērauda, A.Latkovskis, A.Zakatistovs.

**L.Millere** un **I.Ilgaža** iesaka priekšlikumu nenoraidīt, lai būtu iespēja diskusiju turpināt.

**Komisija nolemj atlikt priekšlikumu Nr.2 un Nr.3 izskatīšanu, vismaz līdz komisijas sēdes beigām.**

**Nr. 4** – aizsardzības ministra A.Pabrika priekšlikums – papildināt likuma 22.2 panta otro daļu ar 4.apakšpunktu piedāvātajā redakcijā.

**J.Garisons** izskaidro priekšlikumu. Atzīmē, ka šajā jautājumā (D kategorijas kritiskā infrastruktūra, darbības nepārtrauktības nodrošināšana kara laikā) ir notikušas konsultācijas ar ekspertiem un NDK. Tā ir precizēta redakcija.

**L.Millerei** nav iebildumu pret priekšlikuma būtību. Vēlas papildus skaidrojumu.

**R.Bergmanis** akcentē šī priekšlikuma nepieciešamību saistībā ar visaptverošās valsts aizsardzības nodrošināšanu, uzsver kara un krīzes situācijas.

**J.Rancāns** aicina atbalstīt priekšlikumu.

Deputātiem nav iebildumu.

**Komisija nolemj atbalstīt priekšlikumu Nr.4.**

**Nr. 5** – Saeimas Nacionālās drošības komisijas priekšlikums – papildināt likumprojektu ar 22.4 pantu “Nacionālajai drošībai un aizsardzībai svarīgas ģeotelpiskās informācijas un tās teksta datu aizsardzība” piedāvātajā redakcijā.

**Nr. 6** – Saeimas Aizsardzības, iekšlietu un korupcijas novēršanas komisijas priekšlikums – papildināt likumprojektu ar 22.4 pantu “Nacionālajai drošībai un valsts aizsardzībai svarīgas informācijas aizsardzība” piedāvātajā redakcijā.

**J.Rancāns** kā NDK pārstāvis komentē šāda priekšlikuma nepieciešamību. Informē, ka līdzīgs priekšlikums ir vēlāk saņemts arī no AM, kas tabulā parādās kā AIKNK priekšlikums Nr.6. Dod vārdu J.Garisonam abu priekšlikumu skaidrojumam.

**J.Garisons** izskaidro priekšlikumus. Akcentē ģeotelpiskās informācijas jautājumus un sadarbību ar Valsts zemes dienestu (turpmāk – VZD). Ir nepieciešams noteikt konkrētu rāmi, kāda informācija tiks ierobežota. Norāda uz iespējamām problēmsituācijām. MK noteikumos tiks konkretizēti jautājumi. Aicina atbalstīt AIKNK piedāvājumu un noteikt 6 mēnešu pārejas periodu.

**L.Millere** atzīmē, ka abi priekšlikumi ir redakcionāli nesagatavoti, tos vajag pilnveidot, bet tas ir darbs ilgākam laikam, vismaz nedēļai. L.Millere norāda konkrētus jautājumus, kuros nepieciešami precizējumi: panta nosaukums, termins “zemes vienības ietvars”, masu pulcēšanās objektu definējums, precīzi kritēriji MK deleģējumam; atzīmē arī novēršamu liekvārdību otrajā daļā un iekšējās visa panta iekšējās numerācijas precizēšanu.

**J.Garisons** izskaidro panta nosaukuma izvēli, atsaucas uz VZD ieteikumu un ar būvniecību saistīto informāciju. Piekrīt, ka panta formulējums ir jāprecizē sadarbībā ar Juridisko bizoju; iesaka atlikt komisijas lēmumu par to.

**O.Gabrusenoks** (VZD) sniedz papildus komentāru par priekšlikumu, atsaucas uz publiskajās datu bāzēs pieejamo informāciju.

**L.Millere** un **O.Gabrusenoks** diskutē par priekšlikumu VZD kompetences jautājumos.

**R.Bergmanis** atsaucas uz diskusijā izskanējušajiem riska momentiem, iesaka nesasteigt jautājuma izlemšanu, veidot precīzākus formulējumus.

**J.Rancāns** aicina turpināt likumprojekta izskatīšanu pēc 2021. gada valsts budžeta pieņemšanas. Tas dotu laiku atbildīgajām institūcijām saskaņot redakcijas, izstrādāt pārejas noteikumus, kā arī varētu sagaidīt NDP viedokli pat TM priekšlikumiem.

Deputātiem nav iebildumu.

**J.Garisons** informē, ka trīs nedēļu laikā šīs redakcijas varētu izstrādāt.

**Komisija nolemj atlikt priekšlikumu Nr.5 un Nr.6 izskatīšanu, uzdod izstrādāt saskaņotas un precizētas redakcijas.**

**Nr. 7** – Saeimas Juridiskā biroja priekšlikums – aizstāt vārdus likumprojekta 4. pantā ietvertajai (likuma 37. pants) 9.punkta redakcijai.

**L.Millere** paskaidro, ka tas ir redakcionāli precizējošs priekšlikums, saistīts ar 1.priekšlikumu. Norāda uz vēl nepieciešamiem precizējumiem.

AM pārstāvjiem nav iebildumu.

**J.Rancāns** aicina atlikt arī šī priekšlikuma izlemšanu līdz laikam, kad komisija būs saņēmusi nepieciešamo informāciju un priekšlikumu precizētas redakcijas. Līdz ar to arī uz vēlāku laiku ir jāatliek visa likumprojekta izskatīšana, kā arī abu pārējo šīs paketes likumprojektu apspriešana.

Deputātiem nav iebildumu.

Atbildot uz **R.Bergmaņa** jautājumu par laika ierobežojumiem izskatāmo likumprojektu pieņemšanai, **J.Garisons** informē, ka tie nav ļoti steidzami, šie ir plānveida grozījumi.

**J.Rancāns** apsola līdz gada beigām komisijā šos likumprojektus izskatīt.

**3. Grozījumi likumā “Par ārkārtējo situāciju un izņēmuma stāvokli” (690/Lp13) 3.lasījums.**

**4. Grozījumi Mobilizācijas likumā (691/Lp13) 3. lasījums.**

Sakarā ar to, ka iepriekš tika nolemts likumprojekta “Grozījumi Nacionālās drošības likumā” (692/Lp13) izskatīšanu atlikt un turpināt citā sēdē, šajā sēdē netiek izskatīti arī abi pārējie saistītie likumprojekti.

**J.Rancāns** pateicas uzaicinātajām personām par dalību sēdē.

**5. Dažādi.**

**R.Bergmanis** ierosina kādā komisijas sēdē izskatīt jautājumu par informāciju, kas izskanējusi saistībā ar uzbrukumiem Valsts robežsardzes pārstāvjiem.

**J.Rancāns** atzīst, ka šis ir svarīgs jautājums. Pēc budžeta pieņemšanas kādā komisijas sēdē tiks uzklausīti atbildīgie dienesti, kā arī apspriestas komisijas iespējas šī jautājuma risināšanā.

**J.Rancāns** pateicas deputātiem par dalību sēdē un slēdz sēdi.

Sēde pabeigta plkst. 11.30.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede